Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 4. marca 2008

Materiál číslo: 145/2008

K bodu:  Návrh riešenia v oblasti nakladania s komunálnymi odpadmi    

Predkladá:					Návrh uznesenia:
						v prílohe
Marián Miškanin	
prednosta		Miestne zastupiteľstvo mestskej časti Bratislava- 
						Petržalka
					          
 						s c h v a ľ u j e  

Prerokované:	
v miestnej rade 				
dňa 19. 02. 2008	

Spracoval:
Miloš Šaling				 
Zuzana Juhásová				
oddelenie ŽP

Návrh uznesenia:

Miestne zastupiteľstvo mestskej časti Bratislava-Petržalka

s c h v a ľ u j e

       1.  v časti  -  Návrh riešenia  (v priloženom materiáli)

v časti A: 	Oblasť nakladania s objemnými odpadmi a drobnými stavebnými odpadmi  - body 1. až 6.
	
v časti B:	Oblasť nakladania so zmesovým komunálnym odpadom - bod 1.až 5.
	
2. 	Mestská časť poskytne účelovú dotáciu z Fondu rozvoja bývania žiadateľovi vo výške 60%, najviac však 120 000,- Sk, skutočne vynaložených nákladov pri budovaní nových kontajnerových stanovíšť alebo rozširovaní existujúcich.					T: trvalý 

3.	Mestská časť poskytne účelovú dotáciu z Fondu rozvoja bývania žiadateľovi aj na zabezpečenie uzamykania a zastrešenia existujúcich kontajnerových stanovíšť, a to do výšky 50 % skutočne vynaložených nákladov, max. do výšky 25 000,- Sk na kontajnerové stanovište.						T: trvalý

4.	Miestne zastupiteľstvo schvaľuje podľa bodov 2. a 3. účelovú dotáciu z Fondu rozvoja bývania na výstavbu alebo rekonštrukciu kontajnerových stanovíšť tým žiadateľom, ktorých projekt bude schválený mestskou časťou, v súlade s VZN mestskej časti Bratislava-Petržalka č. 2/2005 o poskytovaní účelových finančných dotácií. 		T: trvalý											
5. Výdavky z Fondu rozvoja bývania na budovanie, rozšírenie, uzamykanie a zastrešenie kontajnerových stanovíšť nasledovne:  
na rok 2008 – 2 000 000,- Sk 
na rok 2009 – 5 000 000,- Sk
na rok 2010 – 5 000 000,- Sk

	

Dôvodová správa

Dňom 1. júla 2001 nadobudol účinnosť zákon č. 223/2001 Z. z. o odpadoch, ktorý bol zmenený a doplnený niektorými zákonmi. Tento zákon upravuje pôsobnosť orgánov štátnej správy a obcí, práva a povinnosti právnických a fyzických osôb pri predchádzaní vzniku odpadov a pri nakladaní s odpadmi a týmto zákonom sa do právneho poriadku Slovenskej republiky preberajú právne akty Európskych spoločenstiev. 

Podrobnosti o nakladaní s komunálnymi odpadmi a drobnými stavebnými odpadmi upravila obec všeobecne záväzným nariadením Hlavného mesta SR Bratislava č. 6/2004 o nakladaní s komunálnymi odpadmi a drobnými stavebnými odpadmi na území hlavného mesta SR Bratislavy (úplné znenie). Vo všeobecne záväznom nariadení obec ustanovila podrobnosti o spôsobe zberu a prepravy komunálnych odpadov, o spôsobe separovaného zberu jednotlivých zložiek komunálnych odpadov, o spôsobe nakladania s drobnými stavebnými odpadmi, ako aj miesta určené na ukladanie týchto odpadov a na zneškodňovanie odpadov. Cieľom VZN je chrániť životné prostredie, zdravie ľudí a dodržiavať čistotu na území hlavného mesta.  

Podľa zákona č. 50/1976 Zb. o územnom plánovaní a stavebnom poriadku stavba musí byť navrhnutá tak, aby okrem iného bol zabezpečený odvoz alebo iný spôsob zneškodnenia odpadu z užívania stavby. Podľa vyhlášky MŽP SR č. 532/2002 Z. z., ktorou sa upravujú podrobnosti o všeobecných technických požiadavkách na výstavbu,  každý bytový dom musí mať zabezpečené zariadenie na hygienicky bezchybné a požiarne bezpečné ukladanie domového odpadu. Zariadenie a priestor na nakladanie s odpadom musia byť umiestnené v súlade s požiadavkami na ochranu zdravia ľudí, ochranu životného prostredia a ochranu pred požiarmi.    

Vymedzenie niektorých základných pojmov:
•	Pôvodcom odpadu je každý, koho činnosťou odpad vzniká alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena alebo zloženie týchto odpadov.
•	Pôvodca komunálnych odpadov a drobných stavebných odpadov je povinný nakladať alebo inak s nimi zaobchádzať v súlade so všeobecnými záväznými nariadeniami obce. Okrem iného je tiež povinný zapojiť sa do systému zberu komunálnych odpadov v obci, užívať zberné nádoby zodpovedajúce systému zberu komunálnych odpadov a ukladať komunálne odpady alebo ich oddelené zložky a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci.
•	Komunálne odpady sú odpady z domácností vznikajúce na území obce pri činnosti fyzických osôb. Komunálne odpady zahŕňajú okrem iných zmesový komunálny odpad, odpad z trhovísk, odpad z čistenia ulíc, objemný odpad, drobný stavebný odpad.   
•	Drobné stavebné odpady sú definované ako odpady z bežných udržiavacích prác zabezpečovaných fyzickou osobou – nepodnikateľom v rozsahu do jedného m3  ročne od jednej fyzickej osoby. 
•	Skládka odpadov je miesto so zariadením na zneškodňovanie odpadov, kde sa odpady trvalo ukladajú na povrchu zeme alebo do zeme. Za skládku odpadov  sa nepovažuje 
zariadenie, kde sa ukladajú odpady na účel ich prípravy pred ich ďalšou prepravou na miesto, kde sa budú upravovať, zhodnocovať alebo zneškodňovať, ak ich čas uloženia
pred ich zhodnotením alebo upravením nepresahuje spravidla tri roky, alebo pred ich zneškodnením nepresahuje jeden rok.     
•	Miestny  poplatok sa platí len za komunálny odpad umiestnený v zbernej nádobe. Pre určenie hmotnosti 1100 l  nádoby je určený prepočítavací koeficient 5 (VZN hlavného mesta SR Bratislavy č. 13/2007, ktorým sa mení VZN č. 13/2004 o miestnom poplatku za komunálne odpady a drobné stavebné odpady s účinnosťou od 1. januára 2008).
 
Právne predpisy v oblasti nakladania s komunálnymi odpadmi a drobnými stavebnými odpadmi sú v prílohe č. 2 tohto materiálu.

Predložený materiál bol prerokovaný v komisia životného prostredia a verejného poriadku dňa 14. 02. 2008, ktorá odporučila schváliť materiál s pripomienkami. Stanovisko komisie je v prílohe č. 1 materiálu.	

Poslanec RNDr. Lexmann predložil na rokovanie miestnej rady podrobnejší návrh riešenia v oblasti nakladania s komunálnymi odpadmi. 

Materiál bol prerokovaný v Miestnej rade mestskej časti Bratislava-Petržalka dňa 19. 02. 2008, ktorá uznesením č. 153 odporučila miestnemu zastupiteľstvu schváliť návrh riešenia po zapracovaní pripomienok miestnej rady. Pripomienky miestnej rady sú v materiáli na rokovanie miestneho zastupiteľstva zapracované.   
.   

  

I. Súčasný stav

A.	Objemný odpad a drobné stavebné odpady

V súčasnosti pretrváva nepriaznivá situácia v dočisťovaní kontajnerových stanovíšť v Mestskej časti Bratislava-Petržalka. Pôvodcovia komunálneho odpadu zhromažďujú objemný odpad a drobný stavebný odpad v okolí kontajnerových stanovíšť, čím dochádza v mestskej časti k neustálemu porušovaniu VZN č. 6/2004 o nakladaní s komunálnymi odpadmi a drobnými stavebnými odpadmi. Na prelome rokov 2006/2007 vykonala Slovenská inšpekcia Slovenskej republiky kontrolu v Hlavnom meste SR Bratislave zameranú na nakladanie s komunálnymi odpadmi a drobnými stavebnými odpadmi, na základe ktorej trvala na prijatí opatrení, ktoré majú zabrániť nežiaducemu hromadeniu sa odpadu v okolí kontajnerových stanovíšť v dôsledku vyhláseného harmonogramu zberu objemných odpadov priamo zo stanovíšť. 

Z tohto dôvodu Hlavné mesto SR Bratislava vyzvalo spoločnosť OLO, a. s. o zmenu systému zberu objemných odpadov v súlade s VZN hlavného mesta SR Bratislavy č. 6/2004 (úplné znenie) o nakladaní s komunálnymi a drobnými stavebnými odpadmi, to znamená, že od 01. 06. 2007 zakazuje zhromažďovanie objemných odpadov v kontajnerových stanovištiach a v ich okolí. Pôvodcovia komunálnych odpadov sú povinní podľa § 5 ods. 2 písm. e) vyššie citovaného VZN požiadať oprávnenú osobu o odvoz objemných odpadov a drobných stavebných odpadov. Vzhľadom k tomu, že na území hlavného mesta SR je zavedený množstvový systém zberu, miestny poplatok sa určuje ako súčin frekvencie odvozov, sadzby a hmotnosti odpadu podľa objemu zbernej nádoby. Odpad uložený mimo zberných nádob nie je zahrnutý v poplatku.             
  
Problematikou zhromažďovania objemných odpadov v kontajnerových stanovištiach a v  ich okolí a budovaním nových stanovíšť sa zaoberali zástupcovia správcovských organizácií na pracovnom stretnutí so zástupcami petržalskej samosprávy dňa 14. 11. 2007. Ďalšie pracovné stretnutie s užšou pracovnou skupinou sa uskutočnila 24. 01. 2008. Následne sa uskutočnilo dňa 30. 01. 2008 stretnutie zvolané z iniciatívy Mestskej časti Bratislava.-Petržalka a spoločnosti OLO, a. s. za účelom riešenia zneškodňovania, resp. zhodnocovania  komunálnych, stavebných a objemných odpadov zhromažďovaných v okolí kontajnerových stanovíšť. Na dosiahnutie zlepšenia situácie v oblasti zhromažďovania odpadov boli prijaté opatrenia v spolupráci s akciovou spoločnosťou OLO a s m. p. Verejnoprospešných služieb. 

B.	Komunálny zmesový odpad

Počet vybudovaných kontajnerových stanovíšť v mestskej časti je 405. Medzi najväčších správcov bytových domov v mestskej časti patrí Bytový podnik Petržalka,  s. r.o., Bytové družstvo Petržalka, Váš správca, Domus Real, H-probyt, atď.

Nie všetky bytové domy na území Mestskej časti Bratislava-Petržalka majú vybudované zariadenia pre umiestnenie zberných nádob na komunálny odpad a na separované zložky komunálneho odpadu. V súčasnej dobe chýba 96 kontajnerových stanovíšť. Nádoby umiestnené na komunikáciách (väčšinou na komunikáciách III. a IV. triedy) tvoria prekážku, čím ohrozujú bezpečnosť a plynulosť cestnej premávky. Takéto umiestnenie nádob je v rozpore so zákonom č. 135/1961 Zb. o pozemných komunikáciách (cestný zákon) a so zákonom č 315/1966 Zb. o premávke na pozemných komunikáciách. 

V mestskej časti bude potrebné postupne vybudovať 96 kontajnerových stanovíšť tak, aby kapacitne postačovali aj na umiestnenie nádob na separované zložky. Vybudované existujúce kontajnerové stanovištia, ktoré nebudú kapacitne postačovať aj na umiestnenie nádob na separované zložky komunálneho odpadu, bude potrebné rozšíriť. Dňom 01. 01. 2010 sú obce povinné zaviesť separovaný zber papiera, plastov, kovov, skla a biologicky rozložiteľných odpadov.  

	Riešenie dlhodobého prenájmu pozemkov pod novovybudovanými kontajnerovými stanovišťami na dobu 30 rokov bolo schválené uznesením č. 381 na zasadnutí miestneho zastupiteľstva dňa 21. 11. 2006.

II. Návrh riešenia

A.	Oblasť nakladania s objemnými odpadmi a drobnými stavebnými odpadmi

1.	Oddelenie životného prostredia vypracuje plán rozmiestnenia veľkokapacitných kontajnerov, ktoré poskytne mestskej časti akciová spoločnosť OLO na zber objemných odpadov a drobných stavebných odpadov v I. polroku 2008.
T: do 01. 03. 2008
Financovanie: z prostriedkov OLO, a.s.

2.	Miestny podnik VPS vybuduje v spolupráci s mestskou časťou zberný dvor odpadov na Čapajevovej ulici, kde obyvatelia Petržalky budú mať možnosť bezplatne uložiť objemné, drobné stavebné odpady z rekonštrukcií bytov v súlade so zákonom o odpadoch.				                 T: do 01. 07. 2008
Financovanie: 
        a) 2 mil. Sk na vybudovanie
                 z prostriedkov VPS, m. p.
      b) kontajnery z prostriedkov OLO, a.s.                                                                

3.	Vlastníci bytov (pôvodcovia odpadu) prostredníctvom svojich správcov budú upozornení na zákaz umiestňovať objemný a drobný stavebný odpad v okolí kontajnerových stanovíšť, nakoľko je to v rozpore s VZN č. 6/2004 hlavného mesta SR Bratislavy o nakladaní s komunálnymi odpadmi a drobnými stavebnými odpadmi na území hl. mesta SR Bratislavy. 		
T: trvalý

4.	Pôvodcovia odpadu sú povinní požiadať o odvoz a zneškodnenie objemného odpadu a drobných stavebných odpadov oprávnenú osobu, pokiaľ ide o odvoz mimo harmonogramu triedeného zberu, a to na vlastné náklady.		
T: trvalý

5.	Miestny úrad pripraví návrh na zriadenie telefónnej linky pre občanov za účelom nahlasovania podnetov v oblasti čistoty a poriadku na území mestskej časti
T: do 15. 03. 2008                                                         
Financovanie: do 50 000,- Sk 
                                                                                                          z prostriedkov MČ

6.	Mestská časť zriadi inšpektorov verejného poriadku, ktorí by dohliadali na dodržiavanie čistoty a poriadku na verejných priestranstvách a v okolí kontajnerových stanovíšť, v spolupráci s Okrskovou stanicou mestskej polície Bratislava-Petržalka.
 T: I. polrok 2008 
  Financovanie: do 300 000,- Sk     
                                           z prostriedkov MČ  

B.	Oblasť nakladania so zmesovým komunálnym odpadom 

1.	Miestny úrad zabezpečí vypracovanie typového projektu z prostriedkov VPS, m. p. na budovanie nových kontajnerových stanovíšť v spolupráci s OLO, a. s. tak, aby spĺňal požiadavky na dostatočný počet nádob aj v súvislosti so separovaným zberom. Pre zjednodušenie postupu navrhujeme, aby nové stanovištia spĺňali kritériá vymedzené v  ustanovení § 139b ods. 6 písm. a) stavebného zákona. pre drobné stavby, ktoré majú doplnkovú funkciu pre hlavnú stavbu, a ktoré nemôžu ovplyvniť životné prostredie, a to prízemné stavby, ak ich zastavaná plocha nepresahuje 25 m2 a výška 5 m. Na tieto stavby postačí ohlásenie stavebnému úradu.							                                                                    T: I. polrok 2008

2.	MČ Bratislava Petržalka vyzve vlastníkov bytov prostredníctvom správcov bytových domov, ktoré nemajú vybudované kontajnerové stanovištia na umiestnenie nádob na komunálny odpad, aby si ich vybudovali v súlade s príslušnými zákonnými ustanoveniami do 18 mesiacov od doručenia výzvy. Ak do tohto termínu nebude kontajnerové stanovište legálne vybudované, MČ vyrubí správcovi bytového domu daň za zaujatie verejného priestranstva.	         
                                                                                           T: do 30. 04. 2008

3.	MČ Bratislava Petržalka vyzve vlastníkov bytov prostredníctvom správcov bytových domov, ktoré majú vybudované kontajnerové stanovištia na umiestnenie nádob na komunálny odpad, ale nemajú vzťah k pozemku, aby si pozemok prenajali v súlade s uznesením MZ č.381 zo dňa 21.11.2006.  Ak do 18 mesiacov od doručenia výzvy nebude mať správca daného bytového domu platnú nájomnú zmluvu k pozemku, MČ vyrubí správcovi bytového domu daň za zaujatie verejného priestranstva. 
 T: do 30. 04. 2008

4.	MČ Bratislava Petržalka vyzve vlastníkov bytov prostredníctvom správcov bytových domov, ktorých kontajnerové stanovištia kapacitne nepostačujú  na umiestnenie nádob na komunálny odpad, aby do 18 mesiacov od doručenia výzvy zabezpečili ich rozšírenie.								
  T: do 30. 04. 2008 

5.	Miestny úrad vypracuje a zverejní postup krokov, ktoré musia vlastníci bytov prostredníctvom správcov bytových domov vykonať pri budovaní nových, resp. rekonštrukcií existujúcich kontajnerových stanovíšť.		
  T: do 30. 04. 2008

C.      Spôsob a výška poskytovania dotácií na výstavbu a rekonštrukciu stanovíšť na  
          umiestnenie  zberných nádob

1.	Pri budovaní nových kontajnerových stanovíšť alebo rozširovaní existujúcich poskytne mestská časť z Fondu rozvoja bývania žiadateľovi účelovú dotáciu vo výške 60% z nákladov na realizáciu, maximálne do 120 000,- Sk.					                                                        T: trvalý 

2.	Mestská časť poskytne účelovú dotáciu aj na zabezpečenie uzamykania a zastrešenia existujúcich kontajnerových stanovíšť, a to do výšky 50 % skutočne vynaložených        nákladov, max. do výšky 25 000,- Sk na kontajnerové stanovište.	
T: trvalý

3.	Miestne zastupiteľstvo schvaľuje podľa bodov 1. a  2. účelovú dotáciu na výstavbu alebo rekonštrukciu kontajnerových stanovíšť tým žiadateľom, ktorých projekt bude schválený mestskou časťou a v súlade s VZN mestskej časti Bratislava-Petržalka č. 2/2005 o poskytovaní účelových finančných dotácií. 							                                          T: trvalý	

4.	Návrh výdavkov z Fondu rozvoja bývania na budovanie, rozšírenie, uzamykanie a zastrešenie kontajnerových stanovíšť je:  
 na rok 2008 – 2 000 000,- Sk 
	na rok 2009 – 5 000 000,- Sk
	na rok 2010 – 5 000 000,- Sk

										Príloha č. 1	

Stanovisko Komisie životného prostredia a verejného poriadku 

Komisia životného prostredia a verejného poriadku na svojom zasadnutí dňa 14.2.2008 k materiálu „Návrh riešenia v oblasti nakladania s komunálnymi odpadmi“ prijala nasledovné uznesenie:

Uznesenie č. 41/2008:

KŽPaVP  o d p o r ú č a materiál schváliť s nasledovnými pripomienkami:

II. Návrh riešenia v časti A:
-	realizáciu zámeru popísaného v bode 6. je potrebné podrobnejšie špecifikovať. Text v treťom riadku: „po prerokovaní v komisii životného prostredia a verejného poriadku a“ vypustiť. 

II. Návrh riešenia v časti B: body 2. a 3. vypustiť
Vložiť nový bod:
2. Miestny úrad vypracuje a zverejní postup krokov, ktoré musia vlastníci bytov zastupovaní správcami vykonať na legalizáciu existujúcich vyhovujúcich stojísk a pri zámere rekonštruovať, resp. vybudovať nové stojiská.

Do návrhu uznesenia:
1.  v časti B: Oblasť nakladania so zmesový, komunálnym odpadom – bod 1. a 2.

bod 2. navrhuje sa nové znenie:
2. Pri budovaní nových kontajnerových stanovíšť alebo rozširovaní existujúcich poskytne mestská časť z Fondu rozvoja a bývania účelovú dotáciu vo výške 20 000,- Sk na každé, pre zbernú nádobu, novovytvorené miesto v kontajnerovom stanovišti.

bod 3. navrhuje sa nové znenie:
3. Mestská časť poskytne účelovú dotáciu aj na zabezpečenie uzamykania a zastrešenia existujúcich kontajnerových stanovíšť, a to do výšky 50 % skutočne vynaložených nákladov, max. do výšky 25 000,- Sk.

navrhuje sa nový bod 4.:
4. Dotáciu na výstavbu alebo rekonštrukciu mestská časť poskytne tým žiadateľom, ktorých projekt bude schválený mestskou časťou a  ktorý bude vyhovovať legislatívnym normám, ktoré vstúpia do platnosti 1.1.2010. 

Hlasovanie:
za: 4
proti: 0
zdržal sa : 0

                                                                                                        RNDr. Eugen Lexmann,v.r.
                                                                                                         predseda komisie  ŽP a VP
Za správnosť: Iris Pruknerová
Príloha č. 2
III. Právne predpisy

Zákon č. 223/2001 Z. z. o odpadoch

§ 2
    Vymedzenie niektorých základných pojmov: 
    (2) Pôvodca  odpadu  je  každý,  koho  činnosťou odpad vzniká, alebo  ten,  kto  vykonáva  úpravu,  zmiešavanie  alebo  iné úkony s odpadmi, ak ich výsledkom je  zmena povahy alebo zloženia týchto odpadov.

    (3) Držiteľ  odpadu  je  pôvodca  odpadu  alebo fyzická osoba, alebo právnická osoba, u ktorej sa odpad nachádza.

    (5) Nakladanie  s odpadmi  je zber  odpadov, preprava odpadov, zhodnocovanie    odpadov   a    zneškodňovanie   odpadov   vrátane starostlivosti o miesto zneškodňovania.

    (8) Zber   odpadov   je    zhromažďovanie,   triedenie   alebo zmiešavanie odpadov na účel ich prepravy.

    (9) Zhromažďovanie  odpadov je  dočasné uloženie  odpadov pred ďalším nakladaním s nimi.

  (12) Skladovanie   odpadov  je   zhromažďovanie  odpadov  pred niektorou  z činností  zhodnocovania odpadov  alebo zneškodňovania odpadov; za  skladovanie odpadov sa  nepovažuje ich zhromažďovanie pred zberom odpadov na mieste ich vzniku.

(14) Komunálne odpady sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je  právnická osoba alebo fyzická osoba-podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činnosti právnickej osoby alebo fyzickej osoby-podnikateľa; za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp, alebo na parkovanie alebo uskladnenie vozidla používaného pre potreby domácnosti, najmä z garáží, garážových stojísk a parkovacích stojísk. 
Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce, alebo v správe obce a taktiež  pri údržbe verejnej zelene vrátane parkov a cintorínov a ďalšej zelene na pozemkoch právnických osôb, fyzických osôb a občianskych združení.

   (15) Zariadenie na zber odpadov je miesto, v ktorom sa vykonáva zber odpadov, ohraničené plotom alebo priestor, v ktorom sa vykonáva zber odpadov, nachádzajúci sa v stavbe; takýmto zariadením nie je miesto na ukladanie odpadov podľa § 39.

    (18) Skládka odpadov je miesto so zariadením na zneškodňovanie odpadov, kde  sa odpady trvalo  ukladajú na povrchu  zeme alebo do zeme. Za skládku odpadov sa  považuje aj miesto, na ktorom pôvodca odpadu  vykonáva zneškodňovanie  svojich odpadov  v mieste  výroby (interná skládka), ako aj miesto, ktoré sa trvalo, teda dlhšie ako jeden rok, používa na dočasné uloženie odpadov. Za skládku odpadov sa  nepovažuje  zariadenie,  kde  sa  ukladajú  odpady na účel ich prípravy  pred  ich  ďalšou  prepravou  na  miesto,  kde  sa  budú upravovať, 

zhodnocovať alebo  zneškodňovať, ak  čas ich  uloženia pred  ich zhodnotením alebo upravením nepresahuje spravidla tri roky, alebo pred ich zneškodnením nepresahuje jeden rok.   

Povinnosti právnických osôb a fyzických osôb

§ 18

Spoločné ustanovenia

    (1) Každý  je povinný  nakladať s odpadmi alebo  inak s nimi zaobchádzať  v súlade  s týmto  zákonom;  ten,  komu  vyplývajú z rozhodnutia alebo povolenia vydaného  na  základe  tohto  zákona povinnosti, je povinný  nakladať  s odpadmi  alebo  inak  s nimi zaobchádzať aj v súlade s týmto rozhodnutím alebo povolením. Pri nakladaní  s odpadmi alebo inom zaobchádzaní  s nimi  je   každý  povinný  chrániť  zdravie  ľudí a životné prostredie.

    (3) Zakazuje sa:
 a) uložiť alebo ponechať odpad na inom mieste ako na mieste na to určenom v súlade s týmto zákonom,
 b) zneškodniť  odpad  alebo  zhodnotiť  odpad  inak  ako v súlade s týmto zákonom,

(4) Ak  nie  je  v tomto  zákone  ustanovené inak, náklady na činnosti   smerujúce  k zneškodňovaniu  odpadov   a náklady  na zneškodňovanie  odpadov  znáša  držiteľ  odpadu,  pre  ktorého  sa zneškodňovanie odpadu  vrátane zberu a úpravy  odpadu vykonáva; ak takýto  držiteľ  odpadu  nie  je  známy,  znáša ich posledný známy držiteľ odpadu alebo výrobca, z ktorého výroby odpad pochádza.

    (6) Ak vlastník, správca alebo nájomca nehnuteľnosti zistí, že na  jeho  nehnuteľnosti  bol  umiestnený  odpad  v rozpore s týmto zákonom, je povinný to oznámiť bezodkladne obvodnému úradu životného prostredia a obci, v ktorých územnom obvode sa nehnuteľnosť nachádza.

    (7) Obvodný úrad životného prostredia  na   základe  oznámenia   podľa  odseku  6, z vlastného podnetu  alebo z podnetu  iného orgánu štátnej  správy alebo obce požiada Policajný zbor  o zistenie osoby zodpovednej za umiestnenie  odpadu na  nehnuteľnosti v rozpore s týmto zákonom; takto zistená osoba je povinná zabezpečiť zhodnotenie odpadu alebo zneškodnenie odpadu na vlastné náklady. Ak ide o komunálne odpady alebo drobné stavebné odpady, zistená osoba je povinná na vlastné náklady zabezpečiť ich zhodnotenie alebo zneškodnenie osobou, ktorá má na túto činnosť uzatvorenú zmluvu s obcou podľa § 39 ods. 7, alebo obcou, ak túto činnosť obec zabezpečuje sama.

    (8) Ak  sa   podľa  odseku  7  nezistí   osoba  zodpovedná  za umiestnenie  odpadu na  nehnuteľnosti v rozpore s týmto zákonom, obvodný úrad životného prostredia začne konanie na zistenie, či vlastník, správca alebo nájomca tejto nehnuteľnosti
a) je pôvodcom odpadu,
b) neurobil  všetky  opatrenia  na  ochranu svojej nehnuteľnosti, ktoré je povinný vykonať podľa osobitných predpisov, alebo nesplnil povinnosti podľa rozhodnutia súdu, alebo
c) mal z tohto uloženia odpadu majetkový alebo iný prospech.

   (9) Ak  sa  v  konaní  podľa  odseku  8  preukáže vlastníkovi, správcovi alebo nájomcovi nehnuteľnosti,  na ktorej bol umiestnený odpad v rozpore s týmto zákonom, niektorá zo skutočností uvedených v odseku 8 písm. a) až c), prejde povinnosť zabezpečiť zhodnotenie odpadu alebo zneškodnenie odpadu na tohto vlastníka, správcu alebo nájomcu nehnuteľnosti; odsek 7 druhá veta platí rovnako.

    (10) Ak  sa  podľa  odseku   7  nezistí  osoba  zodpovedná  za umiestnenie  odpadu na  nehnuteľnosti  v  rozpore s  týmto zákonom alebo  sa   v  konaní  podľa  odseku   8  nepreukáže  niektorá  zo skutočností  uvedená   v  odseku  8  písm. a)   až  c),  zabezpečí zhodnotenie  odpadu alebo  zneškodnenie odpadu  na vlastné náklady príslušný obvodný úrad životného prostredia; ak ide o komunálne odpady alebo drobné stavebné odpady, zhodnotenie alebo zneškodnenie na vlastné náklady zabezpečí obec, na ktorej území boli tieto odpady umiestnené v rozpore s týmto zákonom.

    (11) Kto  zabezpečil  zhodnotenie  odpadu  alebo  zneškodnenie odpadu  v  súlade  s  odsekom  9  alebo  10,  má  nárok na náhradu vynaložených nákladov voči osobe,  ktorá je zodpovedná za uloženie odpadu na nehnuteľnosti v rozpore s týmto zákonom.

§ 39

Nakladanie s komunálnymi odpadmi a s drobnými stavebnými  odpadmi

    (2) Za  nakladanie  s  komunálnymi  odpadmi,  ktoré vznikli na území  obce, a  s drobnými  stavebnými odpadmi,  ktoré vznikli  na území obce, zodpovedá obec.

    (3) Obec  je okrem  iného povinná zavedením vhodného systému zberu odpadov

 a) zabezpečiť alebo  umožniť zber a  prepravu komunálnych odpadov  vznikajúcich  na  jej  území  na  účely  ich zhodnotenia alebo zneškodnenia  v súlade  s týmto  zákonom vrátane  zabezpečenia zberných  nádob  zodpovedajúcich   systému  zberu  komunálnych odpadov  v obci  a  zabezpečenia  priestoru, kde  môžu občania odovzdávať  oddelené   zložky  komunálnych  odpadov   v  rámci  separovaného zberu,
 b) zabezpečiť  podľa  potreby,  najmenej  dvakrát  do  roka, zber a prepravu  objemných odpadov  na účely  ich zhodnotenia alebo  zneškodnenia,  oddelene  vytriedených   odpadov  z  domácností s obsahom škodlivín a drobných stavebných odpadov.

    (4) Obec upraví podrobnosti o  nakladaní s komunálnymi odpadmi a s  drobnými  stavebnými  odpadmi  všeobecne záväzným nariadením, v ktorom  ustanoví najmä  podrobnosti o  spôsobe zberu  a prepravy komunálnych  odpadov,  o  spôsobe  separovaného zberu jednotlivých zložiek  komunálnych  odpadov,  o  spôsobe  nakladania  s drobnými stavebnými  odpadmi,  ako  aj  miesta  určené  na ukladanie týchto odpadov a na zneškodňovanie odpadov.

    (5) Pôvodca komunálnych odpadov  a drobných stavebných odpadov je  povinný nakladať  alebo inak  s nimi  zaobchádzať v  súlade so všeobecne záväzným nariadením obce. Tiež je povinný
 a) zapojiť sa do systému zberu komunálnych odpadov v obci,
 b) užívať zberné  nádoby zodpovedajúce systému  zberu komunálnych odpadov v obci,
 c) ukladať komunálne  odpady alebo ich  oddelené zložky a  drobné stavebné odpady na účely ich zberu na miesta určené obcou a do  zberných  nádob  zodpovedajúcich   systému  zberu  komunálnych odpadov v obci.

(6) Náklady na činnosti nakladania s komunálnymi odpadmi a drobnými stavebnými odpadmi hradí obec z miestneho poplatku podľa osobitného predpisu. Výnos miestneho  poplatku sa  použije výlučne na  úhradu nákladov spojených  s nakladaním s komunálnymi odpadmi  a  s  drobnými  stavebnými  odpadmi,  najmä  na ich zber, prepravu, zhodnocovanie a zneškodňovanie.

  (7) Vykonávať  zber,  prepravu, zhodnocovanie alebo  zneškodňovanie  komunálnych odpadov a drobných stavebných odpadov  na území obce môže len ten, kto má uzatvorenú 
zmluvu na vykonávanie tejto činnosti s obcou, ak túto  činnosť  nezabezpečuje  obec  sama.  Obec  v zmluve podrobne upraví spôsob a podmienky  zberu, prepravy, zhodnocovania alebo zneškodňovania týchto odpadov tak, aby boli v súlade s platným programom obce a so všeobecne záväzným  nariadením.  Zmluva sa uzatvára spravidla na určitý čas.

  (8) Obec je  na plnenie povinností oprávnená  požadovať od držiteľa  komunálneho  odpadu a od držiteľa  drobného stavebného  odpadu alebo  od toho,  kto nakladá s komunálnymi odpadmi alebo s drobnými stavebnými odpadmi na území obce, potrebné informácie.

    (9) Držiteľ komunálneho odpadu a držiteľ  drobného stavebného odpadu  alebo  ten,  kto   nakladá  s  komunálnymi  odpadmi  alebo s drobnými  stavebnými  odpadmi  na  území  obce,  je  povinný  na vyžiadanie  obce poskytnúť  pravdivé a  úplné informácie súvisiace s nakladaním  s  komunálnymi  odpadmi   a  s  drobnými  stavebnými odpadmi.

   (10) Množstvový zber je zber komunálnych odpadov a drobných stavebných odpadov, pri ktorom ich pôvodca platí poplatok ustanovený podľa osobitného zákona vo výške, ktorá je priamo úmerná množstvu týchto odpadov vyprodukovaných pôvodcom za daný čas.

  (11) Ak obec zavedie na svojom území alebo jeho časti množstvový zber pre všetkých pôvodcov komunálnych odpadov alebo pre niektoré kategórie pôvodcov komunálnych odpadov, je povinná umožniť pôvodcom komunálnych odpadov, ktorých sa tento zber týka,

a)	individuálne určenie intervalu odvozu komunálnych odpadov z miesta určeného obcou, pričom u iných ako biologicky rozložiteľných komunálnych odpadov môže byť tento interval aj dlhší ako 14 dní, alebo
b)	výber veľkosti zbernej nádoby z aspoň troch možností, ktoré ustanoví obec vo všeobecne záväznom nariadení; ak ide o pôvodcov komunálnych odpadov, ktorí sú spoluvlastníkmi nehnuteľnosti, alebo ak ide o bytový dom, výber veľkosti zbernej nádoby je možný len po dohode všetkých pôvodcov, ak sa títo nedohodnú, rozhodne obec.

§ 40c
Stavebné odpady a odpady z demolácií

(1) Stavebné odpady a odpady z demolácií sú odpady, ktoré vznikajú v dôsledku uskutočňovania stavebných prác,  zabezpečovacích prác ako aj prác vykonávaných pri údržbe stavieb (udržiavacie práce), pri úprave  (rekonštrukcii) stavieb alebo odstraňovaní (demolácii) stavieb (ďalej len "stavebné a demolačné práce").

ZÁKON 582/2004 Z. z.
o miestnych daniach a miestnom poplatku
za komunálne odpady a drobné stavebné odpady
MIESTNY POPLATOK ZA KOMUNÁLNE
ODPADY A DROBNÉ STAVEBNÉ ODPADY

§ 77

(1) Miestny poplatok za komunálne odpady a drobné stavebné odpady (ďalej len poplatok ) sa platí za komunálne odpady a drobné stavebné odpady, ktoré vznikajú na území obce.

(2) Ak ďalej nie je ustanovené inak, poplatok platí poplatník, ktorým je
a) fyzická osoba, ktorá má v obci trvalý pobyt alebo prechodný pobyt alebo ktorá je na území obce oprávnená užívať alebo užíva byt, nebytový priestor, pozemnú stavbu alebo jej časť, alebo objekt, ktorý nie je stavbou, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha (ďalej len nehnuteľnosť).
(3) Ak má osoba v obci súčasne trvalý pobyt a prechodný pobyt, poplatok platí iba z dôvodu trvalého pobytu. Ak má osoba v obci trvalý pobyt alebo prechodný pobyt a súčasne je oprávnená užívať alebo užíva nehnuteľnosť na iný účel ako na podnikanie, poplatok platí iba z dôvodu trvalého pobytu alebo prechodného pobytu. To neplatí, ak je v obci zavedený množstvový zber. 
 (5) Ak tak obec ustanoví vo všeobecne záväznom nariadení, poplatok od poplatníka v ustanovenej výške pre obec vyberá  a za daný poplatok ručí
a) vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí; ak nedošlo k určeniu zástupcu alebo správcu, obec určí spomedzi vlastníkov alebo spoluvlastníkov zástupcu, ktorý poplatok pre obec vyberie. 
(6) Platiteľ a poplatník sa môžu písomne dohodnúť, že poplatok obci odvedie priamo poplatník; za odvedenie poplatku obci ručí platiteľ.

§ 78
Sadzba poplatku

(1)  Sadzba poplatku je
a) najmenej 0, 10 Sk a najviac 1, 60 Sk za jeden liter alebo dm3 komunálnych odpadov alebo drobných stavebných odpadov alebo najmenej 0, 20 Sk a najviac 5 Sk za jeden kilogram komunálnych odpadov alebo drobných stavebných odpadov, 

b) najmenej 0, 20 Sk a najviac 3, 30 Sk za osobu a kalendárny deň, ak v obci nie je zavedený množstvový zber.

(2) Sadzba poplatku nesmie byť vyššia ako súčet priemerných nákladov obce na zabezpečenie činností nakladania s komunálnymi odpadmi a drobnými stavebnými odpadmi vrátane nákladov súvisiacich so zabezpečením zberných nádob pripadajúcich na jeden liter, dm3 alebo kilogram týchto odpadov (pri množstvovom zbere) alebo pripadajúcich na priemerné množstvo komunálnych odpadov a drobných stavebných odpadov vytvorených jedným poplatníkom v obci za jeden kalendárny deň; ak obec zabezpečuje zhodnocovanie týchto odpadov, náklady sa musia znížiť o výnosy obce zo zhodnotenia.

§ 81
Vyrubenie poplatku

(1) Poplatok vyrubí obec platobným výmerom, a ak poplatník preukáže, že využíva množstvový zber a poplatok platí spôsobom ustanoveným vo všeobecne záväznom nariadení obce, obec poplatok nevyrubí platobným výmerom.

Zákon č. 50/1976 Zb. o územnom plánovaní a stavebnom poriadku 

§ 47

      Všeobecné technické požiadavky na navrhovanie stavieb

Stavby sa musia navrhovať tak, aby boli po celý čas životnosti v súlade  so základnými  požiadavkami na  stavby, so zastavovacími podmienkami a  aby boli zhotovené  z vhodných stavebných  výrobkov a pritom aby

h) bol  zabezpečený odvoz  alebo iný  spôsob zneškodnenia  odpadu z užívania stavby.

§ 139b
Pojmy stavebného poriadku

(6) Drobné stavby sú stavby, ktoré majú doplnkovú funkciu pre hlavnú stavbu (napr. pre stavbu na bývanie, pre stavbu občianskeho vybavenia, pre stavbu na výrobu a skladovanie, pre stavbu na individuálnu rekreáciu) a ktoré nemôžu podstatne ovplyvniť životné prostredie, a to   
a) prízemné stavby, ak ich zastavaná plocha nepresahuje 25 m2 a výška 5 m, napríklad kôlne, práčovne, letné kuchyne, prístrešky, zariadenia na nádoby na odpadky, stavby na chov drobného zvieratstva, sauny, úschovne bicyklov a detských kočíkov, čakárne a stavby športových zariadení.

532/2002 Z. z.

VYHLÁŠKA
Ministerstva životného prostredia Slovenskej republiky
z 8. júla 2002,
ktorou sa ustanovujú podrobnosti o všeobecných technických
požiadavkách na výstavbu a o všeobecných technických
požiadavkách na stavby užívané osobami s obmedzenou schopnosťou
pohybu a orientácie

§ 3

Vplyv stavby na životné prostredie

    (2) Stavba, ktorej  užívaním vzniká odpad,  musí mať vyriešené nakladanie s odpadom v súlade s osobitnými predpismi. 

    (3) Zariadenie a  priestor na nakladanie  s odpadom musia  byť umiestnené  v  súlade  s  požiadavkami  na  ochranu  zdravia ľudí, ochranu životného prostredia a ochranu pred požiarmi.

§ 44

Bytový dom

    (3) Bytový dom  musí mať zabezpečené  zariadenie na hygienicky bezchybné a požiarne bezpečné ukladanie domového odpadu.

182/1993 Z. z.

ZÁKON
NÁRODNEJ RADY SLOVENSKEJ REPUBLIKY
z 8. júla 1993
o vlastníctve bytov a nebytových priestorov

v znení zákona č. 268/2007 Z. z. 
§ 2

    (1) Bytom  sa na  účely tohto  zákona rozumie  miestnosť alebo súbor  miestností, ktoré  sú rozhodnutím  stavebného úradu  trvalo určené  na bývanie  a môžu   na tento  účel slúžiť  ako samostatné bytové jednotky.
   (2) Bytovým domom  (ďalej len "dom") sa na  účely tohto zákona rozumie dom,  v ktorom byty  a nebytové priestory  sú za podmienok ustanovených v tomto zákone  vo vlastníctve alebo spoluvlastníctve jednotlivých   vlastníkov  a   spoločné  časti   domu  a spoločné zariadenia  tohto domu  sú súčasne  v podielovom  spoluvlastníctve vlastníkov bytov a nebytových priestorov.
    (6) Spoločnými  časťami domu a  príslušenstvom domu, ktoré  sú určené na spoločné užívanie a  slúžia výlučne tomuto domu a pritom nie sú stavebnou súčasťou domu  (ďalej len "príslušenstvo"), sa na účely  tohto  zákona  rozumejú  oplotené  záhrady  a stavby, najmä plotenia, prístrešky a oplotené  nádvoria, ktoré sa nachádzajú na pozemku patriacom k domu (ďalej len "priľahlý pozemok").

Primátor
hlavného mesta Slovenskej republiky Bratislavy
vyhlasuje
úplné znenie všeobecne záväzného nariadenia hlavného mesta Slovenskej republiky Bratislavy č. 12/2001 o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy, ako vyplýva zo zmien a doplnení vykonaných všeobecne záväzným nariadením č. 3/2002, nálezom Ústavného súdu Slovenskej republiky č. 86/2003 Z. z. a všeobecne záväzným nariadením č. 5/2004

Všeobecne záväzné nariadenie
hlavného mesta Slovenskej republiky Bratislavy
č. 6/2004
o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy

§ 5
 
(2) Pôvodca komunálneho odpadu je povinný:
a) užívať zberné nádoby a kontajnery zodpovedajúce systému zberu,
b) zapojiť sa do systému zberu na území hlavného mesta,
e) požiadať o odvoz a zneškodnenie objemného odpadu a drobných stavebných odpadov u oprávnenej osoby, pokiaľ ide o odvoz mimo harmonogramu triedeného zberu,
f) zmesový komunálny odpad ako zvyšok po vytriedení zložiek komunálneho odpadu vkladať do kontajnerov a zberných nádob na to určených tak, aby sa dali uzavrieť a komunálny odpad z nich nevypadával a pri ich vyprázdňovaní neohrozil zdravie zamestnancov oprávnenej osoby,
i) neznečisťovať stanovište a okolie,
m) správať sa tak, aby svojím konaním neznemožnil vykonanie pravidelného odvozu odpadu alebo nespôsobil narušenie systému zberu, 

(3) Pôvodca, ktorý nie je účastníkom systému zberu je povinný sa prihlásiť na magistráte najneskôr do jedného mesiaca od nadobudnutia účinnosti tohto nariadenia, za účelom poskytnutia zbernej nádoby, kontajnera a zabezpečenia odvozu a zhodnotenia alebo zneškodnenia komunálneho odpadu.

(5) Ak vlastník, správca alebo nájomca nehnuteľnosti zistí, že na jeho nehnuteľnosti bol umiestnený odpad v rozpore so zákonom o odpadoch, je povinný to oznámiť bezodkladne Obvodnému úradu životného prostredia v Bratislave (ďalej len „obvodný úrad“), hlavnému mestu a príslušnej mestskej časti,10a)kde sa nehnuteľnosť nachádza. 

§ 6

Povinnosti správcu nehnuteľnosti a podnikateľa

(1) Správca nehnuteľnosti je povinný:
a) požiadať hlavné mesto o dostatočný počet kontajnerov alebo zberných nádob na vytriedené zložky a na zmesový komunálny odpad zodpovedajúcich systému zberu alebo ich prenájom u oprávnenej osoby,

Všeobecne záväzné nariadenie
hlavného mesta Slovenskej republiky Bratislavy
č. 8/2005
z 15. decembra 2005,
ktorým sa mení a dopĺňa všeobecne záväzné nariadenie hlavného mesta Slovenskej republiky Bratislavy č. 12/2001 o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy v znení neskorších predpisov
 
2.   V § 2 odsek 8 znie:

“(8) Drobné stavebné odpady sú odpady z bežných udržiavacích prác zabezpečovaných fyzickou osobou – nepodnikateľom v rozsahu do jedného m3 ročne od jednej fyzickej osoby.“

Všeobecne záväzné nariadenie
hlavného mesta Slovenskej republiky Bratislavy
č. 9/2005 z 15. decembra 2005,
ktorým sa mení a dopĺňa všeobecne záväzné nariadenie hlavného mesta Slovenskej republiky Bratislavy č. 13/2004 o miestnom poplatku za komunálne odpady a drobné stavebné odpady
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 83 zákona č. 582/2004  Z. z. o miestnych daniach a miestnom poplatku za komunálne odpady a drobné stavebné odpady v znení zákona č. 733/2004 Z. z. a  zákona č. 517/2005 Z. z. ustanovuje:
Čl. I 
Všeobecne záväzné nariadenie hlavného mesta Slovenskej republiky Bratislavy č. 13/2004 o miestnom poplatku za komunálne odpady a drobné stavebné odpady sa mení a dopĺňa takto:
1.   V § 1 sa vkladá nový odsek 1, ktorý znie:
“(1) Miestny poplatok za komunálne odpady a drobné stavebné odpady (ďalej len “poplatok”) sa platí  za komunálne odpady okrem elektroodpadov, ktoré vznikajú na území hlavného mesta Slovenskej republiky Bratislavy (ďalej len “hlavné mesto”).”

Zmenené a doplnené všeobecne záväzným nariadením č. 9/2005.

Všeobecne záväzné nariadenie
hlavného mesta Slovenskej republiky Bratislavy
č. 13/2004
zo 16. decembra 2004
o miestnom poplatku za komunálne odpady a drobné stavebné odpady

§ 5
Sadzba poplatku 
Sadzba poplatku je 5 Sk za jeden kilogram komunálnych odpadov alebo drobných stavebných odpadov. 
§ 7
Spôsob platenia poplatku
(1) Platiteľ poplatku uhrádza poplatok správcovi poplatku mesačne v slovenskej mene na podklade dokladu na úhradu poplatku, v ktorom je uvedené určené obdobie, typ zbernej nádoby a kontajnera, stanovište, počet odvozov v určenom období, sadzba a výška poplatku. Splatnosť poplatku je do 20. dňa nasledujúceho mesiaca.

Všeobecne záväzné nariadenie
hlavného mesta Slovenskej republiky Bratislavy
č. 13/2007
z 13. decembra 2007,
ktorým sa mení všeobecne záväzné nariadenie hlavného mesta Slovenskej republiky Bratislavy č. 13/2004 o miestnom poplatku za komunálne odpady a drobné stavebné odpady v znení všeobecne záväzného nariadenia hlavného mesta Slovenskej republiky Bratislavy č. 9/2005 
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a), f) a g) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení zákona Slovenskej národnej rady č. 130/1991 Zb. a § 83 zákona č. 582/2004 Z. z. o miestnych daniach a o miestnom poplatku za komunálne odpady a drobné stavebné odpady v znení zákona č. 733/2004 Z. z. ustanovuje:
Čl. I
Všeobecne záväzné nariadenie hlavného mesta Slovenskej republiky Bratislavy č. 13/2004 o miestnom poplatku za komunálne odpady a drobné stavebné odpady v znení všeobecne záväzného nariadenia hlavného mesta Slovenskej republiky Bratislavy č. 9/2005 sa mení takto:
1.    V § 2 ods. 3 písmeno a) znie:
„a)    vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí,“.
2.    V § 6 ods. 2 sa za slovami „pre 1100 l kontajner koeficientom“ číslo „3,8“ nahrádza číslom „5“.
Čl. III
Toto nariadenie nadobúda účinnosť 1. januára 2008.
Ing. Andrej Ďurkovský
primátor